Brandstofpryse styg weerFoto: Brett_Hondow/Pixabay.com Die departement van energie het aangekondig dat die pryse van petrol en diesel volgende week sal styg. Albei grade petrol sal met 7c per liter styg terwyl diesel met ŉ swaelinhoud van 0,05% met 1c per liter sal styg en diesel met ŉ swaelinhoud van 0,005% met 2c per liter. Paraffien sal met tussen 5c en 7c per liter daal en LP-gas met 11c per kg. Volgens die departement is die brandstofprysaanpassing hoofsaaklik weens internasionale faktore, naamlik die styging in ruoliepryse. Die departement het verder gesê die gemiddelde internasionale pryse van alle petroleumprodukte het gestyg tydens die tydperk onder hersiening. Die Automobiel Assosiasie (AA) het vroeër voorspel dat die prys van diesel sou daal. “Die rand het geleidelik teen die Amerikaanse dollar verbeter. “Dit was aan die begin van Januarie byna R14,50 teen die dollar en teen die einde van die maand sowat R14,00, wat die olieprysstyging tot ŉ mate geneutraliseer het.” Brandstofpryse het die afgelope twee maande gedaal nadat dit in ŉ stadium verlede jaar elke maand skerp gestyg het.